Morten Bødskov (S), 2010-04-29:
Vores velfærdssamfund står ved en korsvej.
Hvis regeringens spareplan gennemføres, skifter vores velfærdssamfund ansigt.
Chokkuren vil stække fremgang og vækst, den vil koste arbejdspladser og velstand, og krisen i Danmark vil forlænges.
Dansk økonomi er i alvorlige problemer.
Finanskrisen har sat sine tydelige spor, men års uansvarlig økonomisk politik har forstærket krisens omfang, øget velfærdssamfundets sårbarhed, gjort Danmark mere skævt og skabt større ulighed i Danmark.
Og midt i dette, et af danmarkshistoriens største økonomiske tilbageslag, sidder en slidt og handlingslammet regering efterladt og helt alene tilbage – uden flertal for en redningsplan og uden en sammenhængende økonomisk politik.
Ja, man forstår godt, at finansministeren nogle gange ser lidt desperat ud.
Men hvordan kan 15 års økonomisk fremgang på bare 8 år med VKO forvandles til et gigantunderskud i kassen?
Store ufinansierede skattelettelser har slået et kæmpe hul i kassen og svækket velfærdssamfundets modstandskraft i en svær krisetid.
Prisen betaler vores børn, pensionisterne og vores syge.
Lige nu gennemfører regioner og kommuner landet over dramatiske nedskæringer i velfærden.
Mens lommerne fyldes hos rige læger på privathospitalerne, sikrer regeringen, at sygeplejersker og andre på vores fælles sygehuse må løbe endnu stærkere, fordi besparelserne ramler ned over dem.
Og næste år vil helt sikkert mange børnefamilier og pensionister opleve, at der er ekstremt langt fra regeringens løfter om det 21. århundredes velfærdsmodel og et megaløft i velfærden til deres hverdag, hvor prisen for børnepasning vil stige og hjemmeplejen vil forringes. Hvis regeringen gennemfører sin chokkur, skifter velfærdssamfundet ansigt.
24 mia. kr. skal der spares.
Det svarer rundt regnet til lønningerne for 70.000 lærere, pædagoger og hjemmehjælpere.
At forsøge at bilde befolkningen ind, at regeringens chokkur ikke kan mærkes, er simpelt hen løgn.
Chokkuren vil forandre Danmark.
Med en ændret tilbagetrækningsalder fra arbejdsmarkedet var grunden lagt til en langtidsholdbar udvikling af dansk økonomi.
Men blot et år efter underminerede regeringen og Dansk Folkeparti velfærdsaftalen.
Før folketingsvalget uddelte VKO store ufinansierede skattelettelser, og resultatet blev et hul i kassen på 14 mia. kr.
Skattelettelserne til bankdirektøren betales nu af nedskæringer på pensionisternes hjemmehjælp og vores børns skoler.
Dansk økonomi skal skubbes i gang igen.
Det er forudsætningen for, at oprydningen efter 8 år med VKO kan begynde, at hullet i kassen kan lukkes, og at væksten kan komme tilbage.
Vi skal øge de offentlige investeringer til forbedringer af bl.a. skoler, sygehuse og vedvarende energi, så arbejdspladser her og nu kan fastholdes og vi kan sikre, at langtidsledigheden ikke bider sig fast.
Vi skal sikre, at flere unge kommer hurtigere igennem uddannelserne.
Enten bliver den sparet, eller den bliver prioriteret direkte til velfærd.
Samtidig vil et nyt flertal sige sandheden: Kassen skal stemme, og velfærd koster.
Derfor hæver vi også visse skatter og afgifter, så vi har råd til at udbygge velfærden.
Bankerne skal betale mere, så vores børn kan få bedre uddannelser.
Chips, slik og chokolade bliver dyrere, men kræft- og hjertebehandling bliver bedre.
Så giver vi vores pensionister en håndsrækning.
Igennem et langt liv har de passet godt på os, og nu skal vi passe godt på dem.
Derfor indfører vi en millionærskat, der sikrer flere penge til vores pensionister og førtidspensionister.
Regeringens chokkur skal ikke se dagens lys, Danmark skal ikke sættes i stå.
Skete det, ville velfærdssamfundets ansigt være forandret for evigt.
For det Danmark, vi kender, er ikke et Danmark, hvor bankdirektøren får 500.000 kr. i skattelettelse om året, mens pensionisten efterlades i endnu mere støv og med mindre hjemmehjælp.